Abstrakcia (filozofia)

Abstrakcia je stránka, forma poznania, spočívajúca v myšlienkovom odhliadnutí od mnohých vlastností predmetov a ich vzťahov a v oddelení, vyčlenení nejakej vlastnosti. Abstrakcia je jednou zo základných myšlienkových operácií, pri ktorej sa napríklad z nejakého pojmu izoluje jeden pre danú operáciu podstatný prvok a všetky ostatné sa vylúčia, abstrahuje sa od nich. Pritom sa najčastejšie vylučujú premenné, náhodné podrobnosti konkrétnych vecí a javov; odtiaľto protiklad abstraktný—konkrétny.

Abstrakcia je myšlienková činnosť, ktorou sa z konkrétnych zmyslových daností tvoria všeobecné pojmy, odmýšľajúc od konkrétnych jedinečných a zvláštnych určeností.

Abstrakcia je aj výsledok abstrahovania. V tomto prípade môže význam slova abstrakcia nadobudnúť aj pejoratívny nádych (žiť v abstrakcii); kto ho v tomto zmysle používa, je zrejme výlučne viazaný na  empirickú existenciu.

 Druhy abstrakcie  
Rozoznávajú sa 2 základné typy abstrakcie:

 Formálna abstrakcia, ktorá môže byť:
elementárna abstrakcia – vylučuje individuálne vlastnosti a špecifické osobitosti vecí a umožňuje tak vyčleniť ich spoločné znaky, vlastnosti a vzťahy
idealizácia – tu sa navyše vylučujú aj modifikačné podmienky (považujú sa za konštantu alebo sa neberú do úvahy); v procese idealizácie myseľvytvára idealizované, reálne neexistujúce objekty, ktoré umožňujú hlbšie preniknúť k podstate vecí
 Dialektická abstrakcia, ktorá redukuje aj niektoré podmienky, pri ktorých vzniká sama podstata vecí; je potrebná na pochopenie pôvodu a procesu tvorenia samej podstaty

Iné delenie
Generalizujúca alebo zovšeobecňujúca abstrakcia – oddeľuje nepodstatné vlastnosti vecí, vzťahov atď. a vyčleňuje len podstatné.
Idealizujúca abstrakcia – tvorba pojmov tak, že sa najprv konštruujú ideálne objekty, triedy atď., ktorým potom tieto pojmy zodpovedajú. Uskutočňuje sa na základe idealizujúcej klasifikácie, idealizujúcej  konštrukcie alebo idealizujúcej klasifikácie prostredníctvom konštrukcie.
 Izolujúca abstrakcia –  myšlienkové vyčleňovanie určitých vlastností, vzťahov atď. tried predmetov z ich súvislosti a prepožičiavanie im do istej miery samostatnej existencie. Uľahčuje dosiahnutie poznania tým, že oblasť, ktorá sa má skúmať, sa stáva prehľadnejšou.

 Iné projekty 

 Zdroje 



Kategória:Abstrakcia